**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS GYVENAMŲJŲ PATALPŲ NUOMOS ADMINISTRAVIMO PASLAUGOS PROGRAMOS DALINIO FINANSAVIMO TVARKOS APRAŠO PATVIRTINIMO**

 **1. Sprendimo projekto esmė, tikslai ir uždaviniai**.

Šiuo sprendimo projektu siekiama patvirtinti Klaipėdos miesto savivaldybės gyvenamųjų patalpų nuomos administravimo paslaugos programos dalinio finansavimo tvarkos aprašą (toliau – Aprašas), kuris apibrėžia efektyvias Klaipėdos miesto strateginio veiklos plano Socialinės atskirties mažinimo programos Nr. 12 priemonės 12.01.04.02.04. įgyvendinimo sąlygas, numatant finansavimo galimybes savivaldybės biudžeto lėšomis.

 **2. Projekto rengimo priežastys ir kuo remiantis parengtas sprendimo projektas**.

 Siekiant užtikrinti Savivaldybės gyvenamųjų patalpų nuomos administravimo paslaugą, taip pat sumažinti socialinio būsto laukimo laiką, efektyviai naudojant finansinius ir žmogiškuosius išteklius, parengtas šis Tarybos sprendimo projektas. Preliminarus perduodamo administruoti Konkurso nugalėtojui gyvenamųjų patalpų naudingas plotas nuo 65000 kv. m iki 70000 kv. m.

Lietuvos Respublikos vietos savivaldos įstatymo 16 straipsnio 2 dalies 17 punkte reglamentuojama, kad išimtinė savivaldybės tarybos funkcija yra sprendimų dėl papildomų ir planą viršijančių Savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo priėmimo.

 Sprendimo projektas parengtas remiantis Lietuvos Respublikos vietos savivaldos įstatymo 6 straipsnio 16 punktu, 16 straipsnio 2 dalies 17 p., Klaipėdos miesto savivaldybės tarybos 2021 m. vasario 25 d. sprendimu Nr. T2-24 ,,Dėl Klaipėdos miesto savivaldybės 2021-2023 metų strateginio veiklos plano patvirtinimo”.

 **3. Kokių rezultatų laukiama.**

Perdavus administruoti Konkurso nugalėtojui Klaipėdos miesto savivaldybės gyvenamųjų patalpų nuomos administravimo paslaugas, bus užtikrintos Klaipėdos miesto strateginio veiklos plano Socialinės atskirties mažinimo programos Nr. 12 priemonės 12.01.04.02.04. įgyvendinimo sąlygos.

Svarbiausi įgyvendintų veiklų rezultatų veiksmai:

* nuomos sutarčių sudarymo ir sudarytų sutarčių bei perduotų administruoti gyvenamųjų patalpų apskaitymo paslauga;
* gyvenamųjų patalpų nuomos mokesčio apskaičiavimo ir surinkimo paslauga;
* nesumokėto nuomos mokesčio išieškojimas ir nemokių nuomininkų iškeldinimas iš butų organizavimo ir vykdymo paslauga;
* perduotų administruoti gyvenamųjų patalpų tinkamos techninės būklės užtikrinimo paslauga;
* Savivaldybės, kaip daugiabučių namų bendrųjų objektų bendraturtės, teisių ir pareigų proporcingai savo daliai apmokėti išlaidas namui išlaikyti, išsaugoti, mokėti mokesčius, rinkliavas ir kitas įmokas, taip pat reguliariai daryti atskaitymus kaupti lėšas, kurios bus skiriamos namui atnaujinti vykdymo paslaugų teikimo užtikrinimas;
* gyventojų skundų dėl savivaldybės gyvenamųjų patalpų (savivaldybės būsto ir socialinio būsto) nuomininkų netinkamo elgesio, turto gadinimo ir kt. nagrinėjimas ir atsakymų jiems rengimas;
* informacijos Savivaldybei teikimas įvairiais su savivaldybės gyvenamųjų patalpų (savivaldybės būsto ir socialinio būsto) nuoma susijusiais klausimais.

 **4. Sprendimo projekto metu gauti specialistų vertinimai**.

Nėra

 **5. Išlaidų sąmatos, skaičiavimai, reikalingi pagrindimai ir paaiškinimai**.

 Pareiškėjai kartu su paraiškomis privalės pateikti priemonių įgyvendinimo sąmatas/įkainio kv. m. paskaičiavimus, kurie kartu su paraiškomis bus vertinami ekspertų komisijos pagal nustatytus kriterijus.

 Pagal tvarkos aprašą finansuojamoms veikloms reikalingos lėšos bus suplanuotos Klaipėdos miesto savivaldybės 2022-2024 m. strateginiame veiklos plane.

 **6. Lėšų poreikis sprendimo įgyvendinimui.**

Lėšos Klaipėdos miesto savivaldybės gyvenamųjų patalpų nuomos administravimo paslaugoms įgyvendinti numatomos pagal atitinkamų metų Klaipėdos miesto savivaldybės biudžeto finansines galimybes.

 **7. Galimos teigiamos ar neigiamos sprendimo priėmimo pasekmės.**

Galimos teigiamos sprendimo priėmimo pasekmės: sutrumpės socialinio būsto laukimo laikas.

Neigiamų sprendimo priėmimo pasekmių nenumatoma.

Socialinio būsto skyriaus vedėja Lina Murauskienė